Vant VM-gull på 24-årsdagen • Budstikka
Vant VM-gull på 24-årsdagen
Sturla Holm Lægreid fikk nok et gull lørdag, og det på sin egen 24-årsdag.
Sturla Holm Lægreid gikk førsteetappen under VM-stafetten i skiskyting, der Norge vant gull. – Beste bursdagspresangen, sa 24-åringen til NRK.
20. februar 2021, kl 16:23
Det ble suveren seier til herrene under lørdagens VM-stafett. Bare noen timer etter at jentene innkasserte sitt VM-gull var det Sturla Holm Lægreid, Tarjei Bøe, Johannes Thingnes Bø, og Vetle Sjåstad Christiansen sin tur til å heise flagget.
Sturla Holm Lægreid, 24-åringen fra Bærums Skiklub, gikk en god 1. etappe for stafettlaget. Det holdt med ett ekstraskudd på både liggende og stående skyting, og Lægreid kunne sende Tarjei Bø av gårde på sin etappe med en 22 sekunders ledelse.
Feiret på verandaen
Hjemme i Bærum var Holm Lægreids familie samlet til bursdagsfeiring i like, røde jakker, med dagens hovedperson på storskjerm, og marsipankake på verandaen.
– Vi er så stolte over alt du får til, var mamma Ingrid Kristin Holms hilsen til sønnen via NRK.
Derfor blåser Bærum verden av skiskytterbanen
Etter til sammen fire etapper, åtte skytinger og 30 kilometer gikk ankermannen Sjåstad Christiansen inn til en soleklar seier foran Sverige som kom over et halvt minutt bak Norge i mål. Skiskytterne fra Russland vant bronsen.